G‘ildirakli transport vositalari, o‘ziyurar mashinalar va ularning tirkamalari uchun utilizatsiya yig‘imini joriy etish to‘g‘risida

“Tabiatni muhofaza qilish to‘g‘risida”gi va “Chiqindilar to‘g‘risida”gi O‘zbekiston Respublikasi qonunlariga muvofiq Vazirlar Mahkamasi qaror qiladi:
 1. 2020-yil 1-avgustdan boshlab, utilizatsiya yig‘imi stavkalari va utilizatsiya yig‘imi to‘lanadigan g‘ildirakli transport vositalari, o‘ziyurar mashinalar va ularning tirkamalari turlari va toifalarining ro‘yxati ilovaga muvofiq tasdiqlansin.
 2. Belgilab qo‘yilsinki:
 a) transport vositalarini “erkin muomalaga chiqarish” (import) bojxona rejimida rasmiylashtiradigan jismoniy va yuridik shaxslar yoki O‘zbekiston Respublikasi hududida sotiladigan g‘ildirakli transport vositalari, o‘ziyurar mashinalar va ularning tirkamalarini (keyingi o‘rinlarda — transport vositalari) ishlab chiqaradigan (yig‘adigan, tayyorlaydigan) jismoniy va yuridik shaxslar utilizatsiya yig‘imi to‘lovchilari hisoblanadi;
 b) quyidagi transport vositalariga utilizatsiya yig‘imi to‘lanmaydi:
 umume’tirof etilgan prinsiplarga va xalqaro huquq normalariga muvofiq imtiyoz va immunitetlardan foydalanadigan diplomatik vakolatxonalarga yoki konsullik muassasalariga, xalqaro tashkilotlarga, shuningdek, bunday vakolatxonalar, muassasalar, tashkilotlarning O‘zbekiston Respublikasi fuqaroligi bo‘lmagan, diplomatik maqomga ega bo‘lgan xodimlari va ularning oila a’zolariga tegishli transport vositalariga;
 ishlab chiqarilgan yilidan boshlab 30 va undan ortiq yil o‘tgan L va M1 toifali, shuningdek, ishlab chiqarilgan yilidan boshlab 50 va undan ortiq yil o‘tgan, yo‘lovchilar va yuklarni tijorat maqsadida tashish uchun mo‘ljallanmagan, asl dvigateli va kuzovi bilan asl holatida saqlangan yoki asl holati tiklangan M2, M3 va N toifali transport vositalariga;
 davlatlararo, hukumatlararo, xalqaro tashkilotlar yo‘nalishlari bo‘yicha xayriya yordami maqsadlarida, shu jumladan texnik ko‘mak (grant) mablag‘lari hisobiga olib kiriladigan transport vositalariga;
 O‘zbekiston Respublikasiga olib kirilib, “vaqtinchalik olib kirish” bojxona rejimiga rasmiylashtirilgan transport vositalariga.
 3. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi Moliya vazirligi va Ekologiya va atrof-muhitni muhofaza qilish davlat qo‘mitasi bilan birgalikda xorijiy ilg‘or tajribani o‘rganish asosida, transport vositalarini va ularning tarkibiy qismlarini utilizatsiya qilish va retsikling jarayonini tartibga soluvchi Hukumat qarori loyihasini ikki oy muddatda Vazirlar Mahkamasiga kiritsin, unda quyidagilar nazarda tutilsin:
 eskirgan transport vositalaridan O‘zbekiston Respublikasi hududida foydalanish uchun texnik va ekologik talablarni tartibga solish chora-tadbirlari;
 g‘ildirakli transport vositalari, o‘ziyurar mashinalar va ularning tirkamalariga nisbatan utilizatsiya yig‘imlarini yig‘ish, hisoblash, to‘lash, undirish, shuningdek, utilizatsiya yig‘imining ortiqcha to‘langan yoki ortiqcha undirilgan summalarini qaytarish va ularni hisobga olish tartibi;
 transport vositalarining chiqindilari bilan ishlash infratuzilmasini tashkil etish xarajatlarini moliyalashtirish, shuningdek, transport vositalari chiqindilarini yig‘ish, tashish, qayta ishlash, zararsizlantirish, ulardan foydalanish va utilizatsiya qilish xarajatlarini qoplash tartibi;
 transport vositalarining utilizatsiyasi bilan shug‘ullanadigan tashkilotlar uchun ekologik va texnik talablar hamda sanoat xavfsizligi talablarini belgilash;
 transport vositalarining utilizatsiya qilinishi munosabati bilan ularni ichki ishlar organlarida to‘lovlar undirmay hisobdan chiqarish tartibi;
 2021-yildan boshlab, eskirgan transport vositalarini ixtiyoriy ravishda utilizatsiya qilish uchun jismoniy va yuridik shaxslarni rag‘batlantirish mexanizmini joriy etish.
 4. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot masalalari va kambag‘allikni qisqartirish bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov zimmasiga yuklansin.